b'\n_START_ARTICLE_\nFrance Vodnik\n_START_SECTION_\n\xc5\xbdivljenje in delo\n_START_PARAGRAPH_\nBil je sin kamnose\xc5\xa1kega delavca Antona Vodnika in gospodinje Marije v Podutiku ter mlaj\xc5\xa1i brat pesnika Antona Vodnika. Osnovno \xc5\xa1olo je obiskoval v \xc5\xa0entvidu nad Ljubljano, nato pa klasi\xc4\x8dno gimnazijo na Poljanah v Ljubljani. Bil je \xc4\x8dlan ilegalne Organizacije kr\xc5\xa1\xc4\x8danske socialne omladine Jugoslavije (OKSOJ). Po enoletnem \xc5\xa1tudiju prava se je prepisal na \xc5\xa1tudij slavistike in primerjalne knji\xc5\xbeevnosti na Filozofsko fakulteto v Ljubljani in leta 1928 diplomiral. Na univerzi je bil \xc4\x8dlan \xc5\xa1tudentskega dru\xc5\xa1tva Danica, nekaj \xc4\x8dasa tudi predsednik, pozneje pa \xc4\x8dlan dru\xc5\xa1tva Borba. Leta 1929 je \xc5\xa1tudiral na Jagelonski univerzi v Krakovu.  _NEWLINE_Leta 1930 je ustanovil slovenski Mladi Penklub. Bil je profesor sloven\xc5\xa1\xc4\x8dine na ve\xc4\x8d ljubljanskih gimnazijah. Pod \xc5\xbdivkovi\xc4\x87evo diktaturo je bil odpu\xc5\xa1\xc4\x8den zaradi demokrati\xc4\x8dnega mi\xc5\xa1ljenja in delovanja. Leta 1936 je bil reaktiviran, upokojil se je leta 1965. S predavanjem "Slovenstvo in katoli\xc4\x8dantvo" je sodeloval na znamenitem "Bohinjskem tednu", zborovanju napredne katoli\xc5\xa1ke mladine. Posve\xc4\x8dal se je prevajanju in literarni publicistiki. Leta 1978 je prejel Sovretovo nagrado. Objavljal je ocene, poro\xc4\x8dila, eseje, kritike in bil od 1925 dalje poleg Josipa Vidmarja in Iva Brn\xc4\x8di\xc4\x87a vodilni literarni kritik. Upiral se je tako katoli\xc5\xa1kim kot materialisti\xc4\x8dnim razlagam literature in izpostavljal eti\xc4\x8dno in socialno funkcijo knji\xc5\xbeevnosti. Pisal je za reviji Kri\xc5\xbe in Kri\xc5\xbe na gori in spadal v skupino kri\xc5\xbearjev. Urednikoval je pri pomembnih revijah Dom in svet, Dejanje ter Znamenje. Bil je \xc4\x8dlan Dru\xc5\xa1tva slovenskih pisateljev, Slovenskega Pen kluba, Dru\xc5\xa1tva slovenskih prevajalcev (od 1985 \xc4\x8dastni \xc4\x8dlan) in \xc4\x8dastni \xc4\x8dlan Slavisti\xc4\x8dnega dru\xc5\xa1tva. Bil je tudi \xc4\x8dlan upravnega odbora Slovenske matice in Mohorjeve dru\xc5\xbebe v Celju. Dobro leto je pre\xc5\xbeivel v italijanski internaciji (Gonars, Monigo). Kot pesnik je poznan po ekspresionisti\xc4\x8dni zbirki Borivec z Bogom in kot urednik antologije slovenske religiozne lirike. Njegovo zapu\xc5\xa1\xc4\x8dino hrani Rokopisni oddelek NUK._NEWLINE_Kiparsko ga je upodobil France Gor\xc5\xa1e (hrani Kostanjevica), v karikaturi Ivan \xc4\x8cargo in na plaketi Vladimir \xc5\xa0tovi\xc4\x8dek.'